นายกรัฐมนตรี ชื่นชมผลการขับเคลื่อนให้เกิดการใช้ประโยชน์จากข้อมูล ช่วยยกระดับคุณภาพชีวิตคนไทย
ก่อนการประชุมคณะรัฐมนตรี ที่ตึกสันติไมตรี ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมกิจกรรมนำเสนอผลการขับเคลื่อนให้เกิดการใช้ประโยชน์จาก “ข้อมูล” หรือ d - DATA ซึ่งช่วยยกระดับคุณภาพชีวิตคนไทย ผ่านเทคโนโลยีข้อมูล เทคโนโลยีบล็อกเชนและปัญญาประดิษฐ์ โดยมีเนื้อหาหลัก 3 เรื่อง 1. NBDi การใช้ประโยชน์ เตรียมพร้อมพัฒนาประเทศและบริการประชาชน บนพื้นฐานของข้อมูล สถาบันส่งเสริมการวิเคราะห์และบริหารข้อมูลขนาดใหญ่ภาครัฐ (GBDi) ได้มีการบูรณาการการทำงานของหน่วยงานภาครัฐและภาคเอกชนจนเกิดโครงการที่เป็นประโยชน์ต่อภาคประชาชน ได้แก่ โครงการ Health Link การเชื่อมโยงข้อมูลสุขภาพระหว่างโรงพยาบาล ลดต้นทุนด้านการเดินทางของประชาชนในการเข้าถึงบริการด้านสุขภาพ2.การพัฒนาบล็อกเชนสัญชาติไทย (Blockchain Technology) เทคโนโลยีบล็อกเชน ถือเป็นหนึ่งในโครงสร้างพื้นฐานดิจิทัลที่สำคัญในยุคเศรษฐกิจและสังคมดิจิทัล ด้วยความเฉพาะตัวในการเชื่อมโยง ประมวลผล และจัดเก็บข้อมูลอย่างเป็นระบบ ถูกต้อง และน่าเชื่อถือ จึงนิยมนำมาใช้กับการทำธุรกรรมทางการเงินและทางการแพทย์ ที่ต้องอาศัยความถูกต้องแม่นยำ3. VISAI ผู้ให้บริการ AI Solution ผลสัมฤทธิ์ที่เกิดจากความร่วมมือ Depa - VISTEC (AI Technology) การนำข้อมูลขนาดใหญ่มาใช้เพื่อให้เกิดประโยชน์สูงสุดนั้น จำเป็นต้องพึ่งความสามารถของปัญญาประดิษฐ์ในการวิเคราะห์ประมวลผลนายกรัฐมนตรี แสดงความชื่นชม กับผลการขับเคลื่อนให้เกิดการใช้ประโยชน์จาก “ข้อมูล” หรือ d-DATA ที่สามารถนำคนรุ่นเก่าและคนรุ่นใหม่มาร่วมกันพัฒนาเทคโนโลยีข้อมูล เทคโนโลยีบล็อกเชนและปัญญาประดิษฐ์ เพื่อเป็นกลไกสำคัญในการขับเคลื่อนประเทศและอำนวยความสะดวก พร้อมทั้งยกระดับคุณภาพชีวิตของคนไทย พร้อมกับเน้นย้ำว่าการใช้เทคโนโลยีต่างๆ ต้องใช้อย่างปลอดภัยและต้องใช้ให้เกิดประโยชน์สูงสุด โดยนายกรัฐมนตรีขอให้สานต่อการดำเนินงานระหว่างหน่วยงานภาครัฐและเอกชน เพื่อพัฒนาประเทศไทยต่อไป